Nos Guillermus Dei gracia Meldensis Episcopus, Notum facimus universis quod, cum super et de contentione seu controversia olim mota inter nos ac venerabiles et discretos viros Decanum, Archidiaconum et Capitulum Senonensis Ecclesie, super eo quod ipsi asserebant, de consuetudine notoria et eciam approbata in Ecclesia et totali provincia Senonensi, nulli suffraganeorum ipsius Senonensis provincie post consecrationis (F° 57, v°) munus adeptum, eciam si ecclesie cui suffraganeus preficitur per sedem apostolicam sit provisum, non licere suam ecclesiam introire, nisi prius professione corporali solemniter facta ab eodem supra magnum altare dicte Ecclesie Senonensis, hiis que sequuntur exinde adhibitis et completis, et ex tunc non nisi duce Archidiacono supradicto, duobus sibi adiunctis canonicis dicte Ecclesie Senonensis, quibusdam adhibitis solemnitatibus consuetis; — Nobis pro jure nostro et ecclesie nostre factum contrarium proponentibus; — in Reverendum in Christo patrem ac dominum, dominum G. Dei gracia Senonensem Archiepiscopum fuerit amicabiliter compromissum: nos venerabilem et discretum virum magistrum Simonem Coldoe, capellanum perpetue capellanie de Visanolio iuxta Joyacum castrum, nostre diocesis, nostrum generalem et specialem procuratorem facimus, constituimus ac eciam nostro et ecclesie nostre predicte nomine ordinamus ad audiendum, ratificandum, laudandum et approbandum dictum arbitrium, ordinacionem, declarationem seu sentenciam quam dictus Reverendus pater in et super premissis duxerit declarandum, sentenciandum, proferendum vel alias super premissis quolibet ordinandum, et ad omnia alia et singula facienda que circa premissa erunt necessaria vel eciam oportuna. Promictentes bona fide omnibus quorum interest vel interesse poterit in futurum nos gratum, ratum et firmum habituros quicquid per dictum procuratorem nostrum et cum ipso, in et super premissis, actum, factumve fuerit, seu eciam alias procuratum, et nichilominus pro ipso, si necesse fuerit judicatum, solvi sub nostrorum bonorum omnium ypotheca, ipsum procuratorem nostrum relevant[es] ab omni onere satis dandi. Et hec omnibus quorum interest vel poterit interesse per presentes licteras intimamus, quas nostri appensione sigilli fecimus, in premissorum testimonium, communiri. Datum Parisius, die sabbati post festum beati Barnabe apostoli, Anno Domini millesimo CCC° vicesimo.